Йохан Волфганг Гьоте
Към месеца

Превод от немски: Пенчо Славейков, —

chitanka.info

Из долини и гори

пръсна гъстий мрак

и душата ми разкри

ти за радост пак.

Вредом кротко си разстлал

ти вълшебен дар —

като върху моя дял

поглед на другар.

Спомени от прежни дни

дух с тях оживя

и сърце се тям едни

с трепет отзова…

Лей се, ручей, и шурти,

радвай се, нехай —

както мойта радост, ти

към незнаен край.

Знаех някога и аз

щастье на света,

то ми всякой ден и час

трови паметта.

Лей се, ручей, и носи

бистри си вълни,

с ромона си пригласи

на моите песни.

Буен зиме през нощта,

буря кат вилней,

тих, когато пролетта

се раззеленей…

О, честит е в младостта,

който яд не знай

и комуто любовта

сърце осияй.

Та далеко от света,

с туй, що таи в гърди,

той, усамотен в нощта,

да се наслади.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.